Likumprojekts

**Grozījumi Augstskolu likumā**

Izdarīt Augstskolu likumā (Latvijas Republikas Saeimas un Ministru Kabineta Ziņotājs, 1996, 1. nr.; 1997, 3. nr.; 2001, 1. nr.; 2003, 12. nr.; 2004, 13. nr.; 2006, 8. nr.; 2007, 6., 11. nr.; 2008, 15. nr.; 2009, 2., 14. nr.; Latvijas Vēstnesis, 2009, 194. nr.; 2010, 38., 206. nr.; 2011, 117., 202. nr.; 2012, 190. nr.; 2013, 40., 92., 188. nr.; 2014, 214., 257. nr.; 2016, 108., 125., 241. nr.; 2017, 90., 236. nr.; 2018, 36., 132., 216. nr.) šādus grozījumus:

1. Izteikt 79. pantu šādā redakcijā:

"**79. pants. Studiju un studējošo kreditēšana**

(1) Akreditētās un licencētās studiju programmās studējošiem ir tiesības pretendēt uz:

1) studiju kredītu – aizdevumu no kredītiestāžu līdzekļiem, kas ir garantēts no valsts budžeta, Eiropas Savienības fondu vai starptautisko finanšu institūciju līdzekļiem, lai segtu maksu par studijām;

2) studējošo kredītu – aizdevumu no kredītiestāžu līdzekļiem, kas ir garantēts no valsts budžeta, Eiropas Savienības fondu vai starptautisko finanšu institūciju līdzekļiem, lai nodrošinātu studējošo sociālās vajadzības.

(2) Kārtību, kādā tiek piešķirti un atmaksāti studiju un studējošo kredīti no kredītiestāžu līdzekļiem, kas ir garantēti no valsts budžeta, Eiropas Savienības fondu līdzekļiem vai starptautisko finanšu institūciju līdzekļiem, nosaka Ministru kabinets."

2. Papildināt pārejas noteikumus ar 50. un 51. punktu šādā redakcijā:

"50. Ministru kabinets līdz 2020. gada 1. aprīlim izdod šā likuma 79. panta otrajā daļā minētos noteikumus par studiju un studējošo kredītiem no kredītiestāžu līdzekļiem, kas ir garantēti no valsts budžeta, Eiropas Savienības fondu līdzekļiem vai starptautisko finanšu institūciju līdzekļiem.

51. Lai nodrošinātu aizdevumu no valsts budžeta un aizdevumu no kredītiestāžu līdzekļiem ar valsts galvojumu administrēšanu, līdz tie tiks atmaksāti, dzēsti vai piedzīti, piemēro Ministru kabineta 2001. gada 29. maija noteikumus Nr. 220 "Kārtība, kādā tiek piešķirts, atmaksāts un dzēsts studiju kredīts un studējošā kredīts no kredītiestādes līdzekļiem ar valsts vārdā sniegtu galvojumu", Ministru kabineta 2001. gada 29. maija noteikumus Nr. 219 "Kārtība, kādā tiek piešķirts, atmaksāts un dzēsts studiju kredīts no valsts budžeta līdzekļiem" un Ministru kabineta 2001. gada 23. oktobra noteikumus Nr. 445 "Kārtība, kādā no valsts budžeta līdzekļiem tiek piešķirts un atmaksāts studējošo kredīts"."

Likums stājas spēkā 2020. gada 1. janvārī.

Izglītības un zinātnes ministre

I. Šuplinska